คาดหุ้นสัปดาห์หน้าลุ้น!แตะพันจุด
ศูนย์กสิกรไทยมองหุ้นไทยสัปดาห์หน้าปรับขึ้น มีโอกาสแตะ 1 พันจุด
29 ต.ค. 2554

ศูนย์กสิกรไทยมองหุ้นไทยสัปดาห์หน้าปรับขึ้น มีโอกาสแตะ 1 พันจุด
บล.กสิกรไทย และ ศูนย์วิจัยกสิกรไทย  มองว่า ดัชนีหุ้นไทยแนวโน้มสัปดาห์ระหว่างวันที่ 31 ต.ค. – 4 พ.ย. 54 ดัชนียังมีโอกาสฟื้นตัวต่อ จากมาตรการแก้ปัญหาหนี้ยุโรปที่อาจส่งผลบวกต่อการซื้อสุทธิของนักลงทุนต่างชาติ อย่างไรก็ดี คงต้องติดตามสถานการณ์น้ำท่วมที่ขยายสู่กรุงเทพฯ 
นอกจากนี้ คงต้องจับตาการประชุม FOMC, ECB และ G-20 การรายงานตัวเลขเศรษฐกิจสหรัฐฯ โดยเฉพาะตลาดแรงงาน รวมถึงการรายงานเครื่องชี้เศรษฐกิจรายเดือนและเงินเฟ้อของไทย 
ทั้งนี้ บล.กสิกรไทย  คาดว่า ดัชนีจะมีแนวรับที่ 960 และ 934 จุด ขณะที่แนวต้านคาดว่าจะอยู่ที่ 992 และ 1,008 จุด ตามลำดับ
สัปดาห์ที่ผ่านมา ดัชนี SET ปิดบวก จากแรงหนุนการซื้อสุทธิของต่างชาติ แม้มีความกังวลต่อสถานการณ์อุทกภัยในกรุงเทพฯ โดยดัชนีปิดที่ระดับ 973.18 จุด เพิ่มขึ้น 6.20% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 30.60% จากสัปดาห์ก่อน มาอยู่ที่ 27,786.94 ล้านบาท โดยนักลงทุนต่างชาติ นักลงทุนสถาบัน และบัญชีบริษัทหลักทรัพย์ซื้อสุทธิ ขณะที่ นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 242.79 จุด เพิ่มขึ้น 2.98% จากสัปดาห์ก่อน